Electronics for Imaging

Electronics for Imaging (פועלת תחת המותג "efi") היא חברת טכנולוגיה אמריקאית, המתמחה בפיתוח ושיווק פתרונות לשוק הדפוס הדיגיטלי. החברה הוקמה על ידי היזם הישראלי אפי ארזי והיא מחזיקה מרכז מחקר ופיתוח בישראל. החברה הוקמה בשנת 1989, על ידי אפי ארזי, זמן קצר לאחר שעזב את חברת סאיטקס קורפוריישן, אותה הקים עשרים שנה קודם לכן. בשלוש שנותיו האחרונות בסאיטקס עסק ארזי בייצוב החברה שנקלעה למשבר, לאחר שהייתה אחת ההצלחות הראשונות של תעשיית ההיי-טק בישראל. לאחר השלמת תוכנית ההבראה של החברה החליט לעזוב ולהקים חברת הזנק חדשה, אותה הקים בקליפורניה, במטרה להיות קרוב למרכז השוק העולמי בתחום וללקוחות שירכשו את המוצרים. שם החברה שנבחר Electronics for Imaging - ובראשי תיבות EFI כשמו הפרטי של אפי ארזי, אך לטענתו זה היה במקרה. הרעיון למיזם החדש עלה בעקבות הכניסה לשימוש נרחב במכונות צילום צבעוניות דיגיטליות (אך ללא זיכרון המאפשר לצלם כמה עותקים בסריקה בודדת), במחצית השנייה של שנות ה-80. המוצר הראשון של החברה, Fiery, היה שרת שהתחבר למכונת הצילום הצבעונית והפך אותה למדפסת צבעונית בעלות נמוכה, על ידי חיבורה למחשב (באותה תקופה מדפסות לייזר צבעוניות היו עדיין מוצר נדיר ויקר). את המוצר פיתח על בסיס פטנט רשום, שאותו רכש ארזי תמורת 10,000 דולר ממרצה שלו לשעבר במכון הטכנולוגי של מסצ'וסטס, פרופסור ויליאם שרייבר. בנוסף שרייבר שימש כיועץ בשכר של החברה. צוות הפיתוח של החברה כללה מספר מהנדסים ישראלים שעבדו קודם בסאיטקס. לאחר כשנתיים של פיתוח החלה החברה לשווק את המוצר שלה. תאגיד קנון היפני היה הראשון בעולם שהשיק מכונות צילום דיגיטלית בצבע לשוק הארגוני, והיה גם הראשון שחתם על הסכם עם efi לשיווק המוצר ללקוחותיה במודל OEM. אחר כך חתמה על הסכמים דומים עם קודאק וזירוקס במקביל חברת אדובי, שבאותה עת הובילה את מהפכת ההוצאה לאור השולחנית, כלומר היכולת לעצב מסמך במחשב ולהדפיס אותו בדיוק כמו שעוצב על המסך (תחילה רק בשחור לבן) טענה שהפטנט של שרייבר אינו תקף. במקביל, תבע ארזי את אדובי בטענה שמערכת שהיא מפתחת מפרה את זכויות הפטנט שלו. בסופו של דבר חתמו הצדדים על הסכם פשרה מחוץ לבית המשפט והטכנולוגיה של efi הייתה הפתרון שהציעה אדובי ללקוחותיה. את שלושת חודשי פעילות השיווק הראשונה שלה, בסוף 1991, סיימה החברה עם הכנסות של 7 מיליון דולר. ב-2 באוקטובר 1992, ביצעה הנפקה ראשונה לציבור של מניות בנאסד"ק, ואת הרבעון הראשון אחריה סיימה החברה עם הכנסות של כ-20 מיליון דולר ורווח של 2.7 מיליון דולר. במשך 21 רבעונים רצופים הצליחה החברה להציג גידול במכירות ועלייה ברווחים והפתיעה פעם אחר פעם את האנליסטים שסיקרו את ביצועיה. בסוף 1997 נסחרה בשווי שוק של 3 מיליארד דולר, אולם המשבר הפיננסי באסיה באותה עת פגעה בביצועי החברה. אפי ארזי פרש מתפקיד המנכ"ל ב-1995 אך נשאר נשיא החברה במשך עוד כשלוש שנים, אז פרש מכל פעילות בחברה. במקומו מונה כמנכ"ל, בגיל 32, דן אבידע, שהיה אחראי על פיתוח המוצר הראשון של החברה. בתקופתו של דן אבידע גדלו מכירות החברה להיקף של מעל חצי מיליארד דולר בשנה. באותה תקופה גם השיקה או רכשה החברה שורה של מוצרים חדשים, בתחומים חדשים, בעיקר בתחום התוכנה. אבידע פרש בסוף 1999 והוחלף על ידי גיא גכט. בתחילת שנות ה-2000 הרחיבה החברה את היכולות של המוצר העיקרי שלה Fiery, כך שישמש כפלטפורמה לניהול כל תהליכי הדפוס. לצורך כך רכשה בין השאר את חברת "פרינטקפה", שפיתחה תוכנה לניהול משאבי דפוס, ואת חברת התוכנה הגרמנית בסט (Best) תמורת כ-9 מיליון דולר. בנוסף, רכשה חברה בשם "ספלאש" שפיתחה פתרון שהופך ראשי הדפסה פשוטים למדפסות רשת צבעוניות באיכות גבוהה, והשיקה שירות ענן בשם "PrintMe", המאפשר לבצע הדפסות בכל מקום דרך האינטרנט וכמעט מכל אבזר קצה, כולל טלפון סלולרי למדפסת משרדית. באפריל 2005, נכנסה efi לתחום המדפסות דיגיטליות, שרכשה את חברת VUTEK האמריקאית, יצרנית של מכונות דפוס דיגיטליות בפורמט רחב, תמורת 281 מיליון דולר במזומן. שהייתה המתחרה העיקרית של שתי חברות ישראליות שפעלו בתחום' "סאיטקס ויז'ן" ו"נור מקרופרינטרס". בקיץ 2007 ועדת הביקורת של efi קבעה שגיא גכט יכהן רק כמנכ"ל ולא כיושב ראש במקביל. גיל קוגן מונה כיושב ראש. בינואר 2018 הודיע גיא גכט על פרישה מתפקיד המנכ"ל לאחר 18 שנים בתפקיד. באפריל 2019 נרכשה החברה על ידי קרן Siris Capital Group תמורת מחיר של 37 דולר למניה, ששיקף לה שווי שוק של 1.7 מיליארד דולר, ומניות החברה נמחקו מהמסחר בבורסה. לאחר הרכישה החלה החברה להתמקד בעיקר בייצור ופיתוח של מדפסות התעשייתיות, בין השאר בתחום האריזות, טקסטיל, אריחים קרמיים ומסמכים. שהפעילות בתחום התוכנה החלה להימכר בהדרגה. למרות שהחברה הוקמה ונוהלה על ידי ישראלים במשך שנים רבות לא הייתה לה פעילות בישראל. ב-1992 הודיעה החברה כי היא בוחנת הקמת מרכז פיתוח בישראל. וב-1996 שוב הודיעה כי היא שוקלת להקים מרכז ייצור ופיתוח בישראל. אולם הדבר לא יצא לפועל ומרכז הפיתוח העיקרי של החברה מחוץ לארצות הברית הוקם בהודו. ביולי 2007 פתחה החברה לבסוף מרכז פיתוח בישראל, ושנה אחר כך ביצעה השקעה בחברת ההזנק הישראלית "ג'טאבל", שפיתחה מדפסות ודיו ייחודי להדפסה על אריחי קרמיקה בשיטת הזרקת דיו. אולם החברה נסגרה לאחר כמה שנים. בשנת 2015 רכשה תמורת כ-50 מיליון דולר את חברת "מתן מדפסות דיגיטליות" מראש העין. שנה אחר כך רכשה, תמורת 53 מיליון דולר, גם את חברת התוכנה OptiTex, שמפתחת פתרונות לתעשיית האופנה. בינואר 2021, חתמה efi על הסכם שותפות עם חברת "הייקון מערכות" הישראלית, לשיווק משותף של פתרון דיגיטלי לייצור אריזות קרטון, שכלול מערכות הדפסה של efi ומערכות חיתוך וקיפול דיגיטליות של הייקון. מדיה וקבצים בנושא Electronics for Imaging בוויקישיתוף אתר האינטרנט הרשמי של Electronics for Imaging (באנגלית) עדי מנדלסון, ‏"אפי תהיה האינטל של עולם הדפוס", באתר גלובס, 5 במאי 1999 Electronics for Imaging, ברשת החברתית פייסבוק Electronics for Imaging, ברשת החברתית אקס (טוויטר) Electronics for Imaging, ברשת החברתית אינסטגרם Electronics for Imaging, סרטונים בערוץ היוטיוב שמואל רוזנבלום, מוסר ת'מפתחות, חדשות, 17 בינואר 1989 יעל גבירץ, מתחיל מחדש לאחר המכות שנחתו על סאיטקס, מצא עצמו אפי ארזי מנווט החוצה. עכשיו הוא מתכונן להסתער בראש צוות של עשרים איש על הכנת מוצר חדש, חדשות, 20 בינואר 1989 טל שחף, אפי ארזי חוזר. סאיטקס לעניים, מעריב, 17 בספטמבר 1991 מילון אפי ארזי, מעריב, 10 ביוני 1991 חברה של אפי ארזי מפתהת חומרה ותוכנה שיאפשרו הדפסה בצבע ממחשב אישי, מעריב, 3 ביוני 1990 גבי בשן, קנון ואפי ישתפו פעולה, חדשות, 10 ביוני 1991 טל שחף, אפי ארזי מכה שוב: חתם חוזה ענק עם קנון היפנית, מעריב, 10 ביוני 1991 קודאק רכשה מאפי ארזי זכות שימוש בפטנט במליוני דולרים, מעריב, 16 בינואר 1991 טל שחף, חברת א.פ.י של אפי ארזי חתמה על הסכם לשיתוף פעולה עם "זירוקס", מעריב, 16 בספטמבר 1991 טל שחף, המתחרים ביטלו את התביעה וחתמו על עיסקה עם א.פ.י, מעריב, 6 במרץ 1991 טל שחף, הכנסות א.פ.י. -7 מיליון דולר בשלושה חודשי פעילותה הראשונים, מעריב, 4 בדצמבר 1991 בני מרי, שי שלו, רווחי א.פ.י ברבעון הראשון - 2.7 מ' דולר, חדשות, 28 באפריל 1993 אמיר אייזנברג, ‏אפי: רבעון מצוין נוסף - רווח של 22.6 מיליון דולר, באתר גלובס, 14 ביולי 1997 אמיר אייזנברג, ‏גם בארזי נפלה שלהבת, באתר גלובס, 15 בדצמבר 1997 עמי גינזבורג, ‏דן אבידע, נשיא אפי: "מי שהפסיד הכי הרבה מהנפילה של המניה זה אני", באתר גלובס, 16 בדצמבר 1997 עמי גינזבורג, ‏אפי: הפסד של 2 מ' ד' ברבעון הרביעי בעקבות רכישת חברה חדשה, באתר גלובס, 19 בינואר 1998 עדי מנדלסון, ‏אפי לועגת שוב לכל התחזיות, באתר גלובס, 24 בינואר 1999 עדי מנדלסון, ‏אחרי עשר שנים - דן אבידע עוזב את אפי, באתר גלובס, 8 בנובמבר 1999 דודי שני-גבאי, חברת אפי משיקה שני בקרי הדפסה חדשים וכן חבילת מוצרים חדשה, באתר TheMarker‏, 24 בספטמבר 2001 יהודה שויצר, חברת אפי רוכשת את פרינטקפה לפי שווי של 27 מיליון דולר, באתר TheMarker‏, 26 בפברואר 2003 גתית פנקס, בדרך להשלמת הרכישה: אפי מימשה אופציה לרכישת 2.1 מיליון מניות פרינטקפה; מחזיקה כעת ב-31% מהחברה, באתר TheMarker‏, 12 ביוני 2003 סוכנויות הידיעות, אפי רוכשת את חברת התוכנה הגרמנית בסט תמורת 9 מיליון דולר, באתר TheMarker‏, 16 בדצמבר 2002 ליאור מור, חברת הדפוס אפי תרכוש את ספלאש בעסקה בהיקף של 146 מיליון דולר במזומן, באתר TheMarker‏, 31 באוגוסט 2000 הארץ, EFI דוט.קום, באתר TheMarker‏, 13 בינואר 2002 עומר שרביט, חברת התוכנות לדפוס EFI רכשה את VUTEK תמורת 281 מיליון דולר במזומן, באתר TheMarker‏, 15 באפריל 2005 הארץ, אפי רכשה את VUTEK המתחרה בסאיטקס ויז'ן תמורת 281 מיליון דולר, באתר TheMarker‏, 17 באפריל 2005 גתית פנקס, ‏גיא גכט יישם את תוכנית ההתנתקות, והוא לא האחרון, באתר גלובס, 8 ביולי 2007 FESPA, Gecht to exit as Chief Executive of EFI, fespa.com, ‏8 בינואר 2018 שגיא כהן, חברת EFI שהוקמה על ידי אפי ארזי נרכשת ב-1.7 מיליארד דולר, באתר TheMarker‏, 18 באפריל 2019 נווית זומר, אפי ארזי מקים מרכז תכנון, חדשות, 19 במרץ 1992 מעריב, ‏א.פ.י שוקלת להקים מרכז ייצור ופיתוח ראשון בישראל, באתר גלובס, 20 בנובמבר 1996 ניר נתן, ‏"שווי השוק של אפי לא מבטא את הפוטנציאל וכרגע הוא נמוך מדי", באתר גלובס, 23 בנובמבר 2005 גתית פנקס, ‏EFI חוזרת למקורות: תקים מרכז מו"פ בישראל ומגייסת מהנדסים, באתר גלובס, 31 ביולי 2007 שחר צדוק, ‏ג'טאבל מזריקה דיו חדש: גייסה 6.5 מיליון דולר מ-EFI, באתר גלובס, 2 ביולי 2008 גיא גרימלנד, ג'טאבל גייסה 6.5 מיליון דולר מ-EFI האמריקאית ו-Sicer האיטלקית, באתר TheMarker‏, 2 ביולי 2008 ענבל אורפז, להדפיס אקזיט: EFI, שהקים אפי ארזי, רוכשת את מתן מדפסות דיגיטליות בכ-50 מיליון דולר, באתר TheMarker‏, 2 ביולי 2015 אלירן רובין, אקזיט בתלת ממד: ענקית הדפוס הדיגיטלי EFI רוכשת את OptiTex ב-53 מיליון דולר, באתר TheMarker‏, 19 ביוני 2016 יורם גביזון, הייקון חתמה על הסכם שותפות בינלאומי עם EFI האמריקאית, באתר TheMarker‏, 24 בינואר 2021